Jens Stoltenberg

**Jens Stoltenberg** (s. 16. maaliskuuta 1959 Oslo) on norjalainen poliitikko, entinen Työväenpuolueen puheenjohtaja ja Norjan pääministeri. Hän toimi Naton pääsihteerinä vuodet 2014–2024. Helmikuussa 2025 hän palasi Norjan politiikkaan valtiovarainministeriksi.

## Tausta
Koulutukseltaan Stoltenberg on taloustieteen maisteri Oslon yliopistosta. Stoltenbergin puoliso on vuodesta 1987 ollut Ingrid Schulerud, ja heillä on kaksi lasta. Myös hänen vanhempansa ovat toimineet politiikan parissa. Isä Thorvald Stoltenberg oli diplomaatti ja puolustus- ja ulkoministeri, äiti Karin Stoltenberg valtiosihteeri. Stoltenberg on asunut lapsuudessaan Jugoslaviassa, missä hänen isänsä toimi Norjan suurlähettiläänä.

## Ura Norjan politiikassa
Stoltenberg toimi Norjan pääministerinä vuosina 2000–2001 ja 2005–2013. Hän on toiminut elinkeino- ja energiaministerinä 1993–1996 Gro Harlem Brundtlandin hallituksessa sekä valtiovarainministerinä 1996–1997 Thorbjørn Jaglandin hallituksessa. Stoltenbergin toinen hallitus oli Norjan ensimmäinen enemmistöhallitus 20 vuoteen yhdessä keskustapuolueen ja sosialistisen vasemmistopuolueen kanssa. Stoltenbergin pääministerikaudelle sattuivat Anders Behring Breivikin tekemät terrori-iskut.

Työväenpuolueessa Stoltenberg oli varapuheenjohtajana, kunnes astui entisen puheenjohtajan Thorbjørn Jaglandin tilalle marraskuussa 2002. Työväenpuolueen johdossa Stoltenberg toimi kesäkuuhun 2014 asti. Tultuaan valituksi Naton uudeksi pääsihteeriksi hänen seuraajakseen puolueen johtoon valittiin kesäkuun 2014 puoluekokouksessa Jonas Gahr Støre.

Stoltenbergilla arveltiin olevan hyvät suhteet Venäjään. Stoltenberg ja Venäjän presidentti Dmitri Medvedev allekirjoittivat vuonna 2010 sopimuksen, jolla maiden väliset vuosikymmeniä kestäneet rajakiistat Barentsinmerellä ratkaistiin. Vuonna 2012 Norja ja Venäjä sopivat vielä viisumivapaan vyöhykkeen luomisesta maiden välisellä maarajalla.

Vuonna 2011 Työväenpuolue ja Norjan ammattiliittojen keskusjärjestö osti Stoltenbergille 380 000 kruunun arvoisen veneen syntymäpäivälahjaksi, mikä herätti kritiikkiä.

## Naton pääsihteeri
Stoltenberg aloitti lokakuun 2014 alussa Naton pääsihteerinä. Hän seurasi tehtävässä tanskalaista Anders Fogh Rasmussenia.

Stoltenbergin pääsihteerikaudella Pohjois-Makedonia, Montenegro, Suomi ja Ruotsi liittyivät Natoon.

Stoltenbergin kautta jatkettiin kolmesti. Kun Venäjä hyökkäsi Ukrainaan, Stoltenberg pysyi rauhallisena länsivaltojen halutessa puolustaa Ukrainaa.

Helmikuussa 2022 uutisoitiin, että Stoltenberg on nimitetty Norjan keskuspankin pääjohtajaksi. Hänen kautensa Naton pääsihteerinä kerrottiin päättyvän lokakuun alussa 2022 ja hänen ilmoitettiin aloittavan uudessa työssään pääjohtajana joulukuussa 2022. Maaliskuussa 2022 Naton huippukokous kuitenkin päätti, että Stoltenbergin kausi päättyy vasta syyskuun lopussa vuonna 2023. Hänen kauttaan pidennettiin uudestaan heinäkuussa 2023, ja se päättyi lokakuussa 2024, kun uusi pääministeri Mark Rutte astui virallisesti virkaansa.

## Yksityiselämä

Vuonna 2002 Stoltenberg myönsi kokeilleensa kannabista nuoruudessaan.

Stoltenberg ei kuulu Norjan kirkkoon, muttei halua määritellä itseään ateistiksi.

Jensin sisko Nini oli heroinisti ja hän kuoli vuonna 2014.

## Kunnianosoitukset

*  Montenegron tasavallan ritarikunnan 2. luokka (Montenegro, 2017)
*  Vytautas Suuren ritarikunnan suurristi (Liettua, 2019)
*  Marianmaan ristin ritarikunnan 1. luokka (Viro, 2019)
*  Ruhtinas Jaroslav Viisaan ritarikunnan 1. luokka (Ukraina, 2023)
*  Vytiksen ristin ritarikunnan suurristi (Liettua, 2023)
*  Leopoldin ritarikunnan suurristi (Belgia, 2023)
*  Suomen Leijonan ritarikunnan suurristi (Suomi, 2024)
*  Tomáš Garrigue Masarykin ritari­kunnan 3. luokka (Tšekki, 2024)
*  Ulkoministeriön ansioristin 1. luokka (Viro, 2024)
*  Isabella Katolilaisen ritarikunnan suurristi (Espanja, 2024)
*  Pohjantähti-ritarikunnan suurristi (Ruotsi, 2024)
*  Kolmen Tähden ritarikunnan suurristi (Latvia, 2024)
*  Saksan liittotasavallan ansioritarikunnan suurristin 1. luokka (Saksa, 2024)
*  Presidential Medal of Freedom (USA, 2024)
*  Puolustusministeriön ansiokkaan julkisen palveluksen mitali (USA, 2025)
*  Nousevan auringon ritarikunnan suurristi (Japani, 2025)

## Lähteet

## Aiheesta muualla

* Virallinen Twitter-tili